Begrepet ble lansert i en kampanje for Rema 1000 høsten 1993, etter en idé av reklamemannen Bertil Lien. Spesielt med reklamekampanjen var at den bare bestod av såkalte «teasers», der begrepet ble brukt i TV-reklame, annonser i 116 aviser, ukeblader og billboards, men uten at det ble nevnt hvem som var avsender. Planen var å la Rema 1000 stå frem som opphavet til begrepet først etter at det var blitt innarbeidet i språket.